KOMISIJOS REGLAMENTAS (EB) Nr. 1179/2005
2005 m. liepos 20 d.
pataisantis Reglamentą (EB) Nr. 990/2005, nustatantį kai kurių vaisių ir daržovių standartines importo vertes, kad būtų galima nustatyti įvežimo kainą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo (1),
atsižvelgdama į 1994 m. gruodžio 21 d. Komisijos reglamentą (EB) Nr. 3223/94, nustatantį išsamias taisykles dėl importo tvarkos vaisiams ir daržovėms taikymo (2), ypač į jo 4 straipsnio 1 dalį,
kadangi:
(1)
Komisijos reglamentu (EB) Nr. 990/2005 (3) nustatytos standartinės importo vertės, kad būtų galima nustatyti citrinų įvežimo kainą.
(2)
Atliktas patikrinimas parodė, kad Reglamento (EB) Nr. 990/2005 priede buvo padaryta klaida, susijusi su Argentinos kilmės citrinomis. Todėl minėtą reglamentą reikia pataisyti.
(3)
Reglamento (EB) Nr. 3223/94 4 straipsnio 3 dalyje numatyta, kad jeigu tam tikros kilmės produktui nėra nustatyta jokia standartinė importo vertė, taikomas standartinių importo verčių, galiojančių tam produktui, vidurkis. Todėl, jei keičiasi viena iš standartinių importo verčių, reikia ištaisyti ir jų vidurkį.
(4)
Suinteresuotasis asmuo turi paprašyti taikyti ištaisytą standartinę importo vertę, kad jis atgaline data nepatirtų neigiamų pasekmių,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 990/2005 priedas iš dalies pakeičiamas pagal šio reglamento priedą.
2 straipsnis
Suinteresuotojo asmens prašymu muitinės įstaiga, kuri užregistravo importo operaciją, grąžina dalį sumokėtų muitų už iš atitinkamų trečiųjų šalių įvežtas citrinas, išleistas į laisvą apyvartą per laikotarpį, kuriuo taikomos 2005 m. birželio 30 d. įsigaliojusiu Reglamentu (EB) Nr. 990/2005 nustatytos standartinės importo vertės.
Prašymai grąžinti dalį muitų yra pateikiami ne vėliau kaip 2005 m. spalio 31 d. kartu su tų importuotų prekių išleidimo į laisvą apyvartą deklaracija.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2005 m. liepos 20 d.